Ilzeskalna pareizticīgo baznīca

Ilzeskalna Svētās Dievmātes piedzimšanas baznīca jeb Kuļņevas Sāpju Dievmātes pareizticīgo baznīca (otrs nosaukums no 1899. gada) ir Latvijas pareizticīgo baznīcas dievnams Rēzeknes novada Ilzeskalna pagasta Kuļņevā. Valsts nozīmes arhitektūras piemineklis.

 Vēsture 
Ilzeskalna pareizticīgo baznīcu 1832. gadā cēla Ilzenbergas (Ilzeskalna) muižas īpašnieks Mihails Kuļņevs sava brāļa Jakova Kuļņeva pīšļu pārapbedīšanai no Sivošinas tagadējā Baltkrievijā. 1868. gadā tai no ķieģeļiem uzcēla zvanu torni. 
Baltijas rusifikācijas laikmetā pēc Krievijas Pareizticīgo baznīcas Sinodes pavēles 1899. gadā to pārdēvēja par Kuļņevas baznīcu un tā kalpoja kā kapliča. Baznīca ir vairākkārt remontēta, lielākais remonts (gan ārpuses, gan iekšpuses) noticis 1912. gadā sakarā ar Jakova Kuļņeva 100. nāves gadadienu. 
1987. gadā baznīcā iespēra zibens un izcēlās ugunsgrēks – rezultātā tika pilnīgi sabojāts interjers, iebruka jumts, vēl vairāk cieta baznīcas iekštelpas.

Remontu sāka par Ilzeskalna pagasta līdzekļiem bet 2011. gadā Rēzeknes pilsētas un Rēzeknes novada pašvaldības noslēdza vienošanos ar Krievijas vēstniecību Latvijā par baznīcas atjaunošanu līdz ģenerāļa Kuļņeva nāves 200. gadadienai. Rekonstrukcijas darbus veica SIA "Strek" ar Krievijas mecenātu un Krievijas vēstnieka Latvijā Aleksandra Vešņakova finansiālu atbalstu.  Восстановленная семейная усыпальница
рода Кульневых будет открыта 2 августа (no Krievijas vēstniecības mājas lapas)

 Celtne 
Baznīca ir taisnstūra laukakmens celtne ar šķembu, iespiedumu apmetumu un ar pusapaļiem sānu izvirzījumiem nišu veidā. Labajā nišā apbedīts Jakovs Kuļņevs, kreisajā – Mihaila Kuļņeva sieva Nadežda Eleonora (mirusi 1837. gadā). Vēlāk dievnama sānu nišās un blakus tām apbedīti arī Mihails Kuļņevs un viņa mazdēls Nikolajs. Kapu vietas atrodas zem grīdas, virs tām novietoti divi vienādi balti pieminekļi sarkofāgu veidā. Kapa vieta ir unikāls apskates objekts, kas reti sastopams Latvijas pareizticīgo baznīcās. 
Baznīcas altāris veidots visā joma platumā. Tas ir klasiskas formas ar korintiskām formām. Īpaši jāatzīmē ikonostass – milzu būve antīka portika veidā, kas greznota ar 19. gadsimtā darinātām gleznām. Tas ir valsts nozīmes aizsargājamais piemineklis.

 Atsauces 

Kategorija:Pareizticīgo baznīcas Latvijā
Kategorija:Ilzeskalna pagasts